## Zakon o klasifikaciji neobrađenog drva

### NN 180/2004 (20.12.2004.), Zakon o klasifikaciji neobrađenog drva

# HRVATSKI SABOR

3131

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O KLASIFIKACIJI NEOBRAĐENOG DRVA

Proglašavam
Zakon o klasifikaciji neobrađenog drva, koji je donio Hrvatski sabor na
sjednici 8. prosinca 2004. godine.

Broj: 01-081-04-3803/2
Zagreb, 14. prosinca 2004.

Predsjednik
Republike Hrvatske
**Stjepan Mesić,** v. r.

## ZAKON

### O KLASIFIKACIJI NEOBRAĐENOG DRVA

I.  OPĆE ODREDBE

Članak
1.

Ovim se Zakonom propisuje mjerenje i klasificiranje
neobra­đenog drva radi lakšeg praćenja proizvodnje, prodaje, potrošnje,
kvalitete i cijene neobrađenog drva.

Članak 2.

U smislu ovoga Zakona pojedini
pojmovi imaju sljedeće značenje:

1. *»neobrađeno drvo«*
označava posječeno drvo, okresano i podrezano, bez kore ili s njom, piljeno
poprečno ili cijepano,

2. *»klasificiranje neobrađenog
drva«* označava postupak razvrstavanja neobrađenog drva prema kriterijima
vrste i naziva, dimenzija ili kakvoće,

3. *»klasificirano u RH«*
je oznaka koja se stavlja na neobra­đeno drvo klasificirano u Republici
Hrvatskoj i koja određuje da je neko neobrađeno drvo klasificirano u Republici
Hrvatskoj,

4. *»klasificirano u EU«*
je oznaka koju nosi neobrađeno drvo čija je klasifikacija provedena u nekoj od
zemalja članica Europske unije.

II. KLASIFIKACIJA NEOBRAĐENOG
DRVA

Članak 3.

Klasifikacija neobrađenog drva temelji se na vrsti,
dimenzijama i kakvoći.

Neobrađeno drvo razvrstava se
u trgovačke razrede.

Klasificirano neobrađeno drvo
može se razvrstati u podrazrede.

Razvrstavanje drva iz stavka
2. i 3. ovoga članka propisat će ministar poljoprivrede, šumarstva i vodnoga
gospodarstva (u daljnjem tekstu: ministar).

Članak 4.

Klasificiranje i obilježavanje
neobrađenog drva porijeklom iz Republike Hrvatske koje se stavlja u promet
obavlja trgovačko društvo Hrvatske šume d.o.o.

Članak 5.

Način klasificiranja i obilježavanja
neobrađenog drva propisat će ministar.

Članak 6.

Ministar može propisati
obvezno klasificiranje neobrađenog drva za dio ili cjelokupnu proizvodnju
neobrađenog drva u Repub­lici Hrvatskoj.

Članak 7.

Neobrađeno drvo ne smije se
stavljati u promet s oznakom »klasificirano u RH« ako nije klasificirano i označeno
u skladu s propisima donesenima na temelju ovoga Zakona.

Članak 8.

Neobrađeno drvo koje se uvozi u Republiku Hrvatsku iz
zemalja članica Europske unije nije potrebno klasificirati prema odredbama
ovoga Zakona i propisa donesenih na temelju ovoga Zakona ukoliko je ono
klasificirano prema propisima zemlje izvoznice.

Članak
9.

Neobrađeno
drvo koje se uvozi u Republiku Hrvatsku iz zemalja nečlanica Europske unije
nije potrebno klasificirati prema odredbama ovoga Zakona i propisa donesenih na
temelju ovoga Zakona ukoliko je ono klasificirano prema propisima zemlje iz
koje se uvozi.

III.
INSPEKCIJSKI NADZOR

Članak
10.

Inspekcijski
nadzor nad provedbom ovoga Zakona i propisa donijetih na temelju njega
obavljaju šumarska inspekcija Minis­tarstva poljoprivrede, šumarstva i vodnoga
gospodarstva (u dalj­njem tekstu: šumarska inspekcija) i Državni inspektorat.

Inspekcijske
poslove sukladno ovome Zakonu obavlja šu­mar­ska inspekcija prema odredbama
Zakona o šumama.

Inspekcijske
poslove u prometu drvom sukladno ovome Zakonu obavljaju gospodarski inspektori
Državnog inspektorata.

IV.
KAZNENE ODREDBE

Članak
11.

Novčanom kaznom u iznosu od 50.000,00 do 300.000,00
kuna kaznit će se za prekršaj pravna osoba:

– (1) ako stavlja u promet ili uvozi neobrađeno drvo
s oznakom »klasificirano u RH« a nije klasificirano u skladu s propisima
donesenim na temelju ovoga Zakona (članak 7.),

– (2) ako uvozi ili stavlja u promet neobrađeno drvo
s oznakom »klasificirano u EU« a nije klasificirano prema pravilima
klasificiranja u EU (članak 8.),

– (3) ako ne primjenjuje obvezno klasificiranje
neobrađenog drva (članak 6.),

– (4) ako nepotpuno ili pogrešno primjenjuje obavezno
klasificiranje neobrađenog drva,

– (5) ako ne primjenjuje razvrstavanje neobrađenog
drva,

– (6) ako nepotpuno ili pogrešno primjenjuje
razvrstavanje drva u trgovačke razrede ili podrazrede ako su propisani,

– (7) ako u cijelosti ili djelimično, primjenjuje ili
koristi klasifikaciju propisanu na temelju ovoga Zakona na neobrađeno drvo koje
nije u cijelosti ili djelomično klasificirano u skladu s propisima donesenim na
temelju ovoga Zakona.

Za prekršaje iz stavka 1. ovoga članka kaznit će se i
odgovorna osoba u pravnoj osobi novčanom kaznom u iznosu od 5.000,00 do
15.000,00 kuna.

Za prekršaje iz stavka 1. ovoga članka kaznit će se i
fizička osoba novčanom kaznom u iznosu od 5.000,00 do 15.000,00 kuna.

IV. PRIJELAZNE I ZAVRŠNE ODREDBE

Članak 12.

Propise na temelju ovlaštenja iz ovoga Zakona donijet
će ministar u roku od šest mjeseci od dana stupanja na snagu ovoga Zakona.

Članak 13.

Ovaj Zakon stupa na snagu osmoga dana od dana objave
u »Narodnim novinama«.

Klasa:
310-20/04-01/01
Zagreb, 8. prosinca 2004.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 180/2004-3131